CELEX: 62012CN0189
Language: el
Date: 2012-04-23 00:00:00
Title: Υπόθεση C-189/12: Αίτηση για την έκδοση προδικαστικής αποφάσεως, την οποία υπέβαλε το Consiglio di Stato (Ιταλία) στις 23 Απριλίου 2012 — Eridania Sadam SpA κατά AGEA και Ministero delle Politiche Agricole, Alimentari e Forestali

30.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 194/14
            
         Αίτηση για την έκδοση προδικαστικής αποφάσεως, την οποία υπέβαλε το Consiglio di Stato (Ιταλία) στις 23 Απριλίου 2012 — Eridania Sadam SpA κατά AGEA και Ministero delle Politiche Agricole, Alimentari e Forestali
   (Υπόθεση C-189/12)
   2012/C 194/22
   Γλώσσα διαδικασίας: η ιταλική
   
      Αιτούν δικαστήριο
   
   Consiglio di Stato
   
      Διάδικοι στην υπόθεση της κύριας δίκης
   
   
      Εκκαλούσα: Eridania Sadam SpA.
   
      Εφεσίβλητοι: Agenzia per le Erogazioni in Agricoltura (AGEA), Ministero delle Politiche Agricole, Alimentari e Forestali
   
      Προδικαστικά ερωτήματα
   
   
               1)
            
            
               Πρέπει στα άρθρα 3 και 4 του κανονισμού (ΕΚ) 320/2006 του Συμβουλίου, της 20ής Φεβρουαρίου 2006 (1), και στο άρθρο 4 του κανονισμού (ΕΚ) 968/2006 της Επιτροπής, της 27ης Ιουνίου 2006 (2), να δοθεί η ερμηνεία ότι ο όρος «εγκαταστάσεις παραγωγής» δεν καλύπτει τις εγκαταστάσεις που οι επιχειρήσεις παραγωγής ζαχάρεως χρησιμοποιούν για τη δραστηριότητα του packaging της ζαχάρεως με σκοπό την εμπορία της και ότι, συνεπώς, στις περιπτώσεις εγκαταστάσεων όπως τα σιλό απαιτείται εξέταση κατά περίπτωση, προκειμένου να εξακριβώνεται αν οι εν λόγω εγκαταστάσεις συνδέονται με τη «γραμμή παραγωγής» ή, αντιθέτως, με άλλες δραστηριότητες και όχι με την παραγωγή, όπως είναι η δραστηριότητα του packaging;
            
         
               2)
            
            
               Επικουρικώς: Είναι το άρθρο 4 του κανονισμού (ΕΚ) 968/2006 της Επιτροπής, της 27ης Ιουνίου 2006, υπό το πρίσμα των άρθρων 3 και 4 του κανονισμού (ΕΚ) 320/2006 του Συμβουλίου, της 20ής Φεβρουαρίου 2006, και των υπέρτερης ισχύος κανόνων και αρχών του πρωτογενούς κοινοτικού δικαίου, ανίσχυρο, εφόσον ερμηνευθεί υπό την έννοια ότι μεταξύ των εγκαταστάσεων τις οποίες αναφέρουν τα στοιχεία α' και β' της παραγράφου του 1 περιλαμβάνονται και οι εγκαταστάσεις που οι επιχειρήσεις παραγωγής ζαχάρεως χρησιμοποιούν για τη δραστηριότητα του packaging της ζαχάρεως με σκοπό την εμπορία της, δεδομένου ότι είναι σαφές ότι σκοπός του κανονισμού 320/2006 είναι η συρρίκνωση της παραγωγικής ικανότητας της επιχειρήσεως παραγωγής ζαχάρεως και όχι ο αποκλεισμός της δυνατότητας δραστηριοποιήσεώς της στον τομέα της αμιγούς εμπορίας ζαχάρεως παραγόμενης εντός των ποσοστώσεων παραγωγής άλλων επιχειρήσεων ή άλλων εγκαταστάσεων;
            
         
               3)
            
            
               Όλως επικουρικώς: Είναι τα άρθρα 3 και 4 του κανονισμού (ΕΚ) 320/2006 του Συμβουλίου, της 20ής Φεβρουαρίου 2006, και το άρθρο 4 του κανονισμού (ΕΚ) 968/2006 της Επιτροπής, της 27ης Ιουνίου 2006, έγκυρα υπό το πρίσμα των υπέρτερης ισχύος κανόνων και αρχών του πρωτογενούς κοινοτικού δικαίου, εφόσον ερμηνευθούν υπό την έννοια ότι ο όρος «εγκαταστάσεις παραγωγής» ή «εγκαταστάσεις που συνδέονται άμεσα με την παραγωγή» καλύπτει και τις εγκαταστάσεις που χρησιμοποιούνται από τις επιχειρήσεις παραγωγής ζαχάρεως για τη δραστηριότητα του packaging της ζαχάρεως με σκοπό την εμπορία της;
            
         
      (1)  ΕΕ L 58, σ. 42.
   
      (2)  ΕΕ L 176, σ. 32.